ml ml ml en ml ml ml ml en ml ml ml en ml ml ml ml ml ml ml ml en ml ml ml ml en ml ml ml ml ml ml ml ml ml ml en ml ml ml ml ml ml ml en ml ml ml ml ml ml ml en en ml ml ml ml ml ml en
16 വയസ്സുള്ള അമ്മ,കുട്ടികള്‍ 7 !
അര്‍ജന്റീനക്കാരി പമീലയെന്ന പതിനാറുകാരിക്ക് ഇപ്പോള്‍ കുട്ടികള്‍ ഏഴ് ! പതിനാലു വയസ്സിലാണ്‌ ആദ്യ പ്രസവം ! രണ്ടാമത്തെ പ്രസവത്തില്‍ കുട്ടികള്‍ മൂന്ന്, അന്നു പ്രായം പതിനഞ്ച്. ഈയിടെ വീണ്ടും പ്രസവിച്ചു, അതിലും കുട്ടികള്‍ മൂന്ന് !ആദ്യ പ്രസവത്തില്‍ പിറന്നത് ആണ്‍കഞ്ഞ്. പിന്നീടെല്ലാം പെണ്‍കുട്ടികള്‍. പ്രസവങ്ങളെല്ലാം നേരത്തെയാണെങ്കിലും കുട്ടികളെല്ലാം ഉഷാറായിരിക്കുന്നുവെന്ന് ഡോക്ടര്‍മാര്‍ സാക്ഷ്യപ്പെടുത്തുന്നു. വിചിത്രമെന്ന് തോന്നുന്ന ഈ വിശേഷം ബിബിസിയാണ്‌ ആദ്യമായി റിപ്പോര്‍ട്ട് ചെയ്തത്. വീട്ടുജോലികള്‍ ചെയ്തു കിട്ടുന്ന വരുമാനം കൊണ്ടു ജീവിക്കുന്ന പമീലയുടെ അമ്മ, കൂടുതല്‍ ധനസഹായം പ്രതീക്ഷിക്കുന്നതായും വാര്‍ത്തയില്‍ കാണുന്നു. പമീലയുടെ പതിനേഴാം പിറന്നാള്‍ അടുത്തിരിക്കുന്ന ഈ വേളയില്‍, അന്നാട്ടിലാകെ ചൂടുപിടിച്ച ചര്‍ച്ചകള്‍ക്കും വിവാദങ്ങള്‍ക്കും തിരികൊളുത്തിയിരിക്കുകയാണീ വാര്‍ത്ത. കുട്ടികളുടെ പിതാവിനെപ്പറ്റി ബിബിസി ഒന്നും പറയുന്നില്ലെങ്കിലും തമിഴ് പത്രമായ ദിനമലര്‍, പമീല വിവാഹിതയല്ലെന്നും കുട്ടികളെല്ലാം 'കാമുകരുടെ' സമ്മാനമാണെന്നും എഴുതിരിക്കുന്നു!
രചന: ബൈജു സുല്‍ത്താന്‍ at 11:46 PM 2 comments: Links to this post
മലയാളത്തില്‍ ടൈപ്പ് ചെയ്യാന്‍ ഇനി ഗുഗിളും സഹായിക്കും. ഇവിടെ അമര്‍ത്തുക. ഒരു ഗുണം അക്ഷരപ്പിശക് തിരുത്തുവാനും ഇവിടെ സാധിക്കും എന്നതാണ് . ശ്രമിച്ചു നോക്കിയാലും.
ഒരു സുവര്‍ണ്ണാവസരം കളഞ്ഞില്ലേ !! കളഞ്ഞുകുളിച്ചില്ലേ?
അതെന്താ അങ്ങിനെ സംഭവിച്ചത്? നമ്മുടെ സ്വന്തം ശ്രീശാന്തിനെ ശാരീരികമായി ഉപദ്രവിച്ചതിന്റെ പേരില്‍ ഒരു ഹര്‍ത്താലിനു്‌ വകുപ്പുണ്ടായിരുന്നു. പക്ഷേ ആരും അതിനു മുന്‍ കൈയെടുത്തുകണ്ടില്ല. ഒരൊറ്റ രാഷ്ട്രീയ പാര്‍ട്ടിയും ഇതിന്റെ പേരില്‍ ഒരു ഹര്‍ത്താല്‍ ആഹ്വാനവുമായി രംഗത്തു വന്നില്ല. നഷ്ടം ആര്‍ക്കാ? കേരളീയര്‍ക്കു ഒരു അവധി ദിനം പോയി. കുറച്ചുപേര്‍ക്ക് നടുറോഡില്‍ കല്ലും മുള്ളും മരക്കഷണങ്ങളും നിരത്തി ഗതാഗതം സ്തംഭിപ്പിക്കാനുള്ള അവസരം പോയിക്കിട്ടി. അഞ്ചു രൂപയെങ്കില്‍ അഞ്ചു്‌-അത്രയെങ്കിലും കച്ചവടം പ്രതീക്ഷിച്ച് കടതുറന്നിരിക്കുന്ന പെട്ടിക്കട വരെ ബലം പ്രയോഗിച്ച് അടപ്പിക്കാനും, വഴിയില്‍ കുടുങ്ങിപ്പോയ വിദേശികളടക്കമുള്ളവരെ പച്ചവെള്ളം പോലും കിട്ടാത്ത അവസ്ഥയില്‍ പട്ടിണിക്കിടാനും, അത്യാവശ്യം വായുഗുളിക വാങ്ങാനോ, ആശുപത്രിയിലേക്കോ മറ്റോ പോകുന്ന ഏതെങ്കിലും പാവങ്ങളെ തടഞ്ഞു നിര്‍ത്തി വണ്ടിയുടെ കാറ്റഴിച്ചു വിടാനും, തല്ലിപ്പൊളിക്കാനും, ഓട്ടോയാണെങ്കില്‍ മറിച്ചിടുവാനും, കെ.എസ്.ആര്‍.ടിസിക്കു കല്ലെറിയുവാനും, ഡ്രൈവറുടെയും യാത്രക്കാരുടെയും കണ്ണ്, തല ഇത്യാദി അവശ്യവസ്തുക്കള്‍ തകര്‍ക്കുവാനും ഇനി അടുത്ത ഹര്‍ത്താല്‍ വരെ കാത്തിരിക്കേണ്ടേ? പൂട്ടിയ കടകളൂടേയും വിജനമായ റോഡുകളിലെ ഇരുചക്ര വാഹനങ്ങളുടെയും ലോങ്ങ്-ക്ലോസപ്പ് ഷോട്ടുകള്‍ (മുന്‍പ് ക്യാമറയില്‍ പകര്‍ത്തിവച്ചതായാലും മതി, എല്ലാം ആവര്‍ത്തനങ്ങളാണല്ലോ!) കാണിക്കുവാനും ഹര്‍ത്താലിനെപ്പറ്റി കുറച്ചു പൊതുജന കമന്റ്സ് ഒപ്പിക്കുവാനും ചാനലുകള്‍ക്ക് ചാന്‍സ് നഷ്ടപ്പെട്ടില്ലെ?
ഇനിയെങ്കിലും ഇത്തരം വിശേഷങ്ങള്‍ നടക്കുമ്പോള്‍ ഉത്തരവാദിത്വത്തോടെ അതെല്ലാം ഏറ്റെടുത്ത് സടകുടഞ്ഞെഴുനേറ്റ് ഹര്‍ത്താല്‍ പ്രഖ്യാപനങ്ങള്‍ നടത്തി ഒരു ദിവസം കൂടി കുളമാക്കിത്തരുവാന്‍ സന്മനസ്സുണ്ടാകണമേ പ്രിയ നേതാക്കളേ..എന്ന് വിനീതമായ അപേക്ഷ.
അടിക്കുറിപ്പ്: മുന്‍പൊരു ഹര്‍ത്താല്‍ ദിനത്തില്‍ ഒരു കൂട്ടം ഹര്‍ത്താല്‍ വിദഗ്ദര്‍ കടകള്‍ അടഞ്ഞുകിടക്കുന്നുവെന്നു ഉറപ്പുവരുത്തി നഗരത്തില്‍ കറങ്ങിക്കൊണ്ടിരിക്കുന്നു. ഉച്ചയാവാറായി, ഇനി കെ.എസ്.ആര്‍.ടിസി സ്റ്റാന്‍ഡില്‍ കൂടി ചെന്നു നോക്കാമെന്നായി നേതാവ്. എല്ലാരും അങ്ങോട്ട് മാര്‍ച്ച് ചെയ്തു. കുഴപ്പമൊന്നുമില്ല. കാന്റീനടക്കം എല്ലാരും കട അടച്ചിരിക്കുന്നു. രാവിലെ മുതല്‍ പൈപ്പ് വെള്ളം മാത്രം കുടിച്ച് പരിക്ഷീണരായിരിക്കുന്ന ഒരു കൂട്ടം യാത്രക്കാരുടെ മുന്നില്‍ വച്ച് നേതാവു്‌ അണികെളോട് ഇങ്ങിനെ അരുളിച്ചെയ്തു: "ആ ഇനിയെല്ലാരും വീട്ടീല്‍ പോയി വേഗം ഭക്ഷണം കഴിച്ചിട്ടുവാ, നമുക്കെ റെയില്‍ വേ സ്റ്റേഷനിലും പരിസരത്തും കൂടി നോക്കണം"
രചന: ബൈജു സുല്‍ത്താന്‍ at 2:40 AM 2 comments: Links to this post
Tuesday, April 15, 2008
ക്യാമറക്കു പിന്നിലെ അടിപിടി | തല്‍സമയം !
തൃശ്ശൂര്‍ പൂരം സംപ്രേഷണത്തിനായി നിര്‍മ്മിച്ച തട്ടില്‍ ക്യാമറ വക്കുന്നതിനെപ്പറ്റി ചാനല്‍ സ്റ്റാഫ്‌ തമ്മില്‍ തര്‍ക്കമുണ്ടായി..തര്‍ക്കം മൂത്ത് കയ്യാങ്കളിയായി..രണ്ട് പ്രമുഖ ചാനലുകളില്‍ പ്രവര്‍ത്തിക്കുന്ന മൂന്ന് പേര്‍ ഉയരത്തിലുള്ള തട്ടില്‍ നിന്നു താഴെ വീണു. ആശുപത്രിയിലാണ്‌ മൂവരും, ഒരാള്‍ അബോധാവസ്ഥയിലും. അയാള്‍ക്കു തലക്കാണ്‌ പരിക്കെങ്കില്‍ മറ്റൊരാള്‍ക്ക് നട്ടെല്ലിനും. നിസ്സാര പരിക്കുകളല്ല ഈ ഏറ്റുമുട്ടലുകളുടെ ഫലം. ചാനലുകളും ഒബി വാനുകളും കൂടുമ്പോള്‍ തല്‍സമയത്തിനായി തര്‍ക്കം സ്വാഭാവികം.
പാര്‍ട്ടി സമ്മേളനങ്ങളിലും മറ്റു പരിപാടികളിലും നടന്ന / നടക്കുന്ന കൂട്ടത്തല്ലുകള്‍ വിശദമായി കാട്ടിത്തരുന്ന ഏതെങ്കിലും ചാനലുകള്‍‍ ഈ തൃശ്ശൂര്‍ പൂരത്തല്ലിന്റെ "വിഷ്വല്‍സ്" കാണിക്കുമോ എന്നു സംശയം.. കാത്തിരുന്നു കാണാം.
രചന: ബൈജു സുല്‍ത്താന്‍ at 11:14 PM No comments: Links to this post
Tuesday, April 8, 2008
അല്ലെങ്കിലും അങ്ങേര്‍ക്കിതിന്റെ വല്ല ആവശ്യവുമുണ്ടോ? പൈലറ്റിനോട് കളിച്ചാല്‍ ഇങ്ങിനെയിരിക്കും.
ഇറക്കി വിട്ടില്ലേ.. അടുത്ത വണ്ടി വരും വരെ കാത്തുനില്‍ക്കേണ്ടി വന്നില്ലേ.. സമയ നഷ്ടവും !
വിമാനം വൈകിയതിന്‌ ടെര്‍മിനല്‍ മാനേജരോട് തട്ടിക്കയറി പൈലറ്റ്, കരിപ്പൂരിലാണ്‌ സംഭവം. ഒരു യാത്രക്കാരന്‌‍ അസുഖമായതിനാലാണത്രേ വിമാനം വൈകിയത്. വിമാനം പുറപ്പെടാന്‍ നേരമെത്തിയ നമ്മുടെ എംപിയും പ്രമുഖ വ്യവസായിയുമായ അബ്ദുള്‍ വഹാബ് ഈ തിക്കും തിരക്കും കണ്ട് പ്രശ്നത്തിലിടപെട്ടു. തീര്‍ച്ചയായും, അടിപിടി ഒഴിവാക്കേണ്ടതു തന്നെയാണ്‌. സംസാരത്തിനിടക്കു്‌ നീ ഇതിന്റെ ഡ്രൈവറല്ലേ..ബെല്ലടിച്ചാല്‍ വണ്ടി വിട്ടാപ്പോരേ..എന്നു എം പി ചോദിച്ചു പോലും. ശരിയല്ലേ..ഓട്ടോ ഓടിക്കുന്നവന്‍ ഓട്ടോ ഡ്രൈവര്‍..കാറോടിക്കുന്നവന്‍ കാര്‍ ഡ്രൈവര്‍..അപ്പോ വിമാനമോടിക്കുന്നവന്‍ വിമാന ഡ്രൈവര്‍. പക്ഷേ ഇത്ര വിവരമൊന്നും ആ പൈലറ്റിനില്ല. പശ്നം തീര്‍ക്കാന്‍ ശ്രമിച്ച എം പി പ്രതിയായി. പൈലറ്റ് അദ്ദേഹത്തിന്റെ നേരെ തിരിഞ്ഞു. ങ് ഹാ..ഇത്ര വലിയ വിമാനം നിലം തൊടാതെ പറത്തുന്ന എന്നെ ഡ്രൈവറെന്നൊ? എം പിയെ വിമാനത്തില്‍ കയറ്റുന്ന പ്രശ്നമില്ലെന്നായി പൈലറ്റ് സാര്‍. പത്നീ സമേതനായി എത്തിയ എം പി താഴെയിറങ്ങാതെ വിമാനത്തിന്റെ "ആക്സിലേറ്ററില്‍"കാല്‍ വക്കില്ലെന്ന് പൈലറ്റിനു വാശി. വിമാനത്തിലുണ്ടായിരുന്ന മറ്റു യാത്രക്കാരുടെ ബുദ്ധിമുട്ടു കണക്കിലെടുത്ത് അബ്ദൂള്‍ വഹാബ് എം പിയും കുടുംബവും വിമാനത്തില്‍ നിന്നിറങ്ങി. വാശിക്കാരനായ പൈലറ്റ് ഗീര്‍ മാറി, ഫ്ലൈയിങ്ങ് ഗീറിട്ടു..വിമാനം ഓടി..പിന്നെ പറന്നു, ദോഹക്ക് ! പിന്നീടെപ്പോഴോ വന്ന അടുത്ത വിമാനത്തില്‍ കയറി എം പിയും പത്നിയും യാത്ര തുടര്‍ന്നു.
വാശിക്കാരന്‍ പൈലറ്റ് ആകാശത്ത് തന്നെയായിരുന്നതിനാല്‍ പിന്നീട് വന്ന വിമാനത്തിന്റെ പൈലറ്റ് വിവരമറിഞ്ഞു കാണില്ല. അല്ലെങ്കില്‍..അയാളും ഒന്നു ബലം പിടിച്ചേനേ..ഇനി വഹാബ് എം പി ഒന്നു സൂക്ഷിക്കുന്നതു നന്ന്‌. ഇക്കാര്യമറിഞ്ഞ പൈലറ്റുമാരെല്ലാരും കൂടി ധാരാളം വിദേശയാത്രകള്‍ നടത്തുന്ന താങ്കളെ ഒന്നു ചിറ്റിക്കാന്‍ ശ്രമിച്ചുകൂടെന്നില്ല.
പൈലറ്റിന്റെ കടും പിടുത്തം മൂലം പന്ത്രണ്ട് മണിക്കൂറിലധികം വിമാനത്തില്‍ കഴിയേണ്ടി വന്നിട്ടുള്ള ഒരാളാണ്‌ ഞാന്‍. പഴയ കഥ. ഒന്‍പതു വര്‍ഷങ്ങള്‍ക്കു മുന്‍പ്..ദുബൈയില്‍ നിന്നും കൊച്ചിയിലേക്കു എയര്‍ ഇന്ത്യ വിമാനത്തില്‍ യാത്ര. കൂടെ ഏഴു മാസം ഗര്‍ഭിണിയായ ഭാര്യ. വൈകി പുറപ്പെട്ട വിമാനം, പാതിരാ സമയം. യാത്ര തുടങ്ങി ഒരു മണിക്കൂര്‍ കഴിഞ്ഞപ്പോള്‍ യാത്രക്കാരിലൊരാള്‍ക്ക് ശക്തമായ നെഞ്ചു വേദന, ഹൃദയാഘാതമാണോയെന്നു സംശയം. എയര്‍ഹോസ്റ്റസുമാര്‍ പ്രാഥമിക ചികില്‍സയെല്ലാം ചെയ്യുന്നു, പക്ഷേ കുറവില്ല. അവസാനം വിമാനം ബോംബെ എയര്‍പോര്‍ട്ടിലേക്കു വിടാന്‍ തീരുമാനമായി. ബോംബെയിലെത്തി.
രോഗിയെ പുറത്തിറക്കി, ഏറെക്കഴിഞ്ഞിട്ടും വിമാനം അനങ്ങുന്നില്ല. ഫ്ലൈറ്റ് സ്റ്റാഫിനെ ആരെയും കാണാനില്ല..പലരും സീറ്റില്‍ നിന്നെഴുനേറ്റു. അതിനിടെ വിമാനത്തിലെ എസി ഓഫായി. കുട്ടികളുടെ കരച്ചില്‍. ബഹളം..കുടിക്കാന്‍ വെള്ളം ചോദിക്കുന്നു പലരും..വിമാനത്തിലെ കുടിവെള്ളവും ഭക്ഷണവും തീര്‍ന്നുപോയതിനാല്‍ കൈമലര്‍ത്തി ഒരു ഭാഗത്തു കൂടി നില്‍ക്കുന്നു എയര്‍ ഹോസ്റ്റസുമാര്‍. ഈ കാത്തിരുപ്പിന്റെ കാരണമറിയുന്നതപ്പോഴാണ്‌.. തന്റെ ഡ്യൂട്ടി സമയം തീര്‍ന്നുപോയതിനാല്‍ ഇനി വിമാനം പറത്താന്‍ വേറെ ആളെ നോക്കിക്കോളാന്‍ പൈലറ്റ്. ബോംബെയില്‍ നിന്നും കൊച്ചി വരെ വിമാനം "ഓടിക്കാന്‍" ആളില്ല !! യാത്രക്കാരുടെ ക്ഷമ നശിച്ചു, അതിനിടയില്‍ നേരം വെളുത്തു. വിമാനത്തിന്റെ വാതിലുകളെല്ലാം യാത്രക്കാര്‍ തുറന്നു വച്ചു, എന്നിട്ടും അതിനുള്ളില്‍ "പുഴുക്കം". ബോംബെ കാക്കകള്‍ കരയുന്ന ശബ്ദം..‍ പൈലറ്റുമായി രൂക്ഷമായ വാക്കു തര്‍ക്കം, യാത്രകാരും പൈലറ്റുമായി കയ്യാങ്കളിയുടെ വക്കില്‍..അങ്ങിനെ ബോംബെ പോലീസ് രംഗത്തെത്തി. സമയം നീങ്ങിക്കൊണ്ടിരുന്നു. അങ്ങകലെ കൊച്ചി വിമാനത്താവളത്തില്‍ തലേന്നു രാത്രി മുതല്‍ കാത്തിരിക്കുന്ന ബന്ധുമിത്രാദികളെപ്പറ്റി പലരും വ്യാകുലപ്പെട്ടു. അവസാനം രാവിലെ ഒന്‍പതിനുശേഷം ഒരു പൈലറ്റിനെ എയര്‍ ഇന്ത്യക്കു കണ്ടെത്താനായി. അദ്ദേഹം വിമാനം പറത്തി..തലേന്ന് രാത്രി ദുബൈ എയര്‍പോര്‍ട്ടില്‍ നിന്നും തിരിച്ച അവശരായ യാത്രക്കാര്‍ അങ്ങിനെ ഉച്ചക്ക് പതിനൊന്നു മണിയോടെ കൊച്ചിയിലെത്തി. പിഞ്ചുകുഞ്ഞുങ്ങളടക്കം മുന്നൂറിലധികം യാത്രക്കാരും വിമാനത്താവളത്തില്‍ കാത്തുകെട്ടിക്കിടന്നവരും കുറെ കഷ്ടപ്പെട്ടുവെങ്കിലും പൈലറ്റിനു സമാധാനമായല്ലോ..
ഇതിനൊരു മറുപുറമുണ്ട്: നിശ്ചയിച്ച സമയത്തില്‍കൂടുതല്‍ വിമാനം പറത്തേണ്ട ആവശ്യം പൈലറ്റിനില്ല. ആവശ്യത്തിനു പൈലറ്റുമാര്‍ എയര്‍ ഇന്ത്യക്കുമില്ല. അവിടെയാണ്‌ ഇത്തരം പ്രശ്നങ്ങളുടെ തുടക്കം.
രചന: ബൈജു സുല്‍ത്താന്‍ at 5:29 AM 3 comments: Links to this post
അടിക്കുറിപ്പുകള്‍ എയര്‍ ഇന്ത്യ, പൈലറ്റ്, വാശി, വിമാനയാത്ര
Wednesday, March 26, 2008
രാവിലെ അല്‍ഖൂസില്‍ നിന്നുയരുന്ന കറുത്തപുക കണ്ടാണ്‌ വീട്ടില്‍ നിന്നിറങ്ങിയത്. വഴിയില്‍ പലയിടത്തും വാഹനങ്ങള്‍ നിര്‍ത്തി, അകലെ..ഉയരുന്ന പുക നിരീക്ഷിക്കുന്ന യാത്രക്കാരെയും കാണുവാന്‍ സാധിച്ചു. റേഡിയോയില്‍ തീപിടുത്തത്തിന്റെ തല്‍സമയ വിവിരണങ്ങള്‍..എസ്.എം.എസ് സന്ദേശങ്ങള്‍..ഓഫീസിലെത്തിയപ്പോഴും ഇന്നത്തെ പ്രധാന വിഷയം ഇതു തന്നെ..
അപ്പോഴാണ്‌ ഒരു യു.എ.ഇ വാര്‍ത്താ ഏജന്‍‍സി മറ്റൊരു വിവരം പുറത്തുവിട്ടതായി കണ്ടത്. സ്വകാര്യ കാറുകളുടെ അമിതമായ ഉപയോഗം ചെറുതും വലുതുമായ പലതരം നികുതികള്‍ ഏര്‍പ്പെടുത്താന്‍ അധികാരികളെ നിര്‍ബ്ബന്ധിതരാക്കുന്നുവത്രെ. കാര്‍ ലൈസന്‍സിനും, പുതുക്കലിനും അധികരിച്ച നിരക്കുകള്‍..പാര്‍ക്കിങ്ങ് ഫീസ് ഉയര്‍ത്തല്‍...റോഡ് പിരിവ് (സാലിക്) വ്യാപിപ്പിക്കല്‍..ഇത്യാദി പരിപാടികള്‍ ഉടന്‍ വരുന്നതായി അറിയിപ്പ്. തീര്‍ന്നില്ല, പെട്രോള്‍ വിലയും കൂട്ടും. പകരമായി കൂടുതല്‍ ബസ്സുകള്‍ നിരത്തിലിറക്കും, പൊതു യാത്രാ സൗകര്യങ്ങള്‍ കൂട്ടും എന്നിവയും പ്ലാനിലുണ്ട്.
നിത്യവും ഉയരുന്ന നിത്യോപയോഗ സാധനങ്ങലുടെ വില, വിമാനയാത്രാക്കൂലി, സ്കൂള്‍ ഫീസ്..ഇനി ഇതു കൂടി..ഇതു കഴിഞ്ഞാല്‍ അടുത്തത്.. പക്ഷേ..അങ്ങിനെയൊന്നും കൂടാത്ത ഒരു കാര്യമുണ്ട് : എന്തെന്നോ? ശമ്പളം !
പണ്ടാരോ പറഞ്ഞതുപോലെ.. വെറും കയ്യോടെ വന്ന്..വെറും കയ്യോടെ പോകേണ്ടിവരുന്ന അവസ്ഥ !!
രചന: ബൈജു സുല്‍ത്താന്‍ at 3:20 PM 3 comments: Links to this post
അടിക്കുറിപ്പുകള്‍ അധോഗതി, കഷ്ടകാലം, ഗതാഗതം
Monday, March 24, 2008
അപ്പോ ഇനി പേടിക്കാതെ വഴി നടക്കാം, അല്ലേ?!!
ഇന്നത്തെ മാതൃഭൂമി വാര്‍ത്ത : തൃശ്ശൂര്‍-കൊടുങ്ങല്ലൂര്‍ റൂട്ടില്‍ ഇനി മുതല്‍ ബസ്സുകള്‍ക്കു വേഗം കുറച്ച് ഓടിക്കാന്‍ തീരുമാനിച്ചു !
തീരുമാനിച്ചതാര്? ബസ്സുടമകളുടെ സംഘടന. തീരുമാനം നന്നു്‌..ഓരോ അപകടം കഴിയുമ്പോഴും ഇതും ഇതിലപ്പുറവും തീരുമാനിക്കുക പതിവാണ്‌. മുന്നില്‍ പോകുന്നവനെ മറികടക്കാനുള്ള ആവേശത്തില്‍ ആരും ഇതൊന്നും ഓര്‍ക്കാറില്ലെന്നു മാത്രം. ഇത്തവണത്തെ തീരുമാനത്തിനൊരു പ്രത്യേകതയുണ്ട്..ഒരു റൂട്ടില്‍ മാത്രമേ വേഗത കുറക്കാന്‍ തീരുമാനിച്ചിട്ടുള്ളൂ..കേരളത്തിന്റെ മറ്റു ഭാഗങ്ങളിലെല്ലാം ജീവനു വെല്ലുവിളി ഉയര്‍ത്തിക്കൊണ്ട് സ്വകാര്യ ബസ്സുകള്‍ ചീറിപ്പായും. രണ്ടു മൂന്നു വര്‍ഷങ്ങള്‍ക്കു മുന്‍പ് ബസ്സപകടത്തെ തുടര്‍ന്ന് നാട്ടുകാര്‍ നടുറോഡില്‍ ‍ബസ്സുകള്‍ കത്തിച്ചുകളഞ്ഞ റൂട്ടു കൂടിയാണ്‌ തൃശ്ശൂര്‍-ഇരിഞ്ഞാലക്കുട എന്നോര്‍ക്കുക.
ഇത്തരുണത്തില്‍ തൃശ്ശൂരില്‍ "നല്ല ഡിമാന്‍ഡുണ്ടായിരുന്ന" ഒരു ബസ്സ് ഡ്രൈവറുമായി സംസാരിച്ചതോര്‍മ്മ വരുന്നു. ആ സുഹൃത്ത് പറഞ്ഞതിങ്ങനെ: ഏറ്റവും ചെറുപ്പക്കാരായ, നന്നായി ചവിട്ടുന്ന (ചവിട്ടുക എന്നാല്‍ ആക്സിലേറ്ററില്‍ കാലമര്‍ത്തുക എന്നര്‍ത്ഥം) ഡ്രൈവര്‍മാര്‍ക്കാണത്രേ കൂടുതല്‍ പ്രിയം. പറയുന്ന കാശുകിട്ടും. പിന്നെ ആരുടെയെങ്കിലും മേല്‍ വണ്ടി തട്ടുകയാണെങ്കില്‍..( ആ കണ്ടീഷനാണ്‌ കിടിലം) ആരുടെയെങ്കിലും മേല്‍ വണ്ടി തട്ടുകയാണെങ്കില്‍..കയ്യും കാലും ഒടിച്ചിടരുത്..അങ്ങു തീര്‍ത്തുകളയണം ! കാരണം.. പരിക്കു പറ്റി കിടക്കുകയാണെങ്കില്‍ മുതലാളിക്കു ചെലവു കൂടുമത്രേ !! നേരെ മറിച്ച് ഇടികൊണ്ട ആള്‍ / ആളുകള്‍ അങ്ങു തീര്‍ന്നുപോവുകയാണെങ്കില്‍ കാര്യങ്ങള്‍ക്ക് പെട്ടന്ന് തീരുമാനമാവും പോലും. ഇതൊരുപക്ഷേ എല്ലാവരുടെയും അജണ്ടയാവില്ല എന്നിരിക്കിലും, ഇങ്ങിനെയുള്ളവരും ഉണ്ട് എന്ന അറിവ് എന്നില്‍ ഞെട്ടലുണ്ടാക്കി. ഇതിനൊരു മറുവശമുണ്ട്. നല്ല സ്പീഡില്‍ പോകുന്ന ബസ്സുകളില്‍ കയറാനാണത്രേ കൂടുതല്‍ യാത്രക്കാര്‍ക്കുമിഷ്ടം!
കാര്യങ്ങള്‍ ഇങ്ങിനെയൊക്കെയാണെന്നിരിക്കെ...നമുക്ക് ...ആയുസ്സിനു വേണ്ടി പ്രാര്‍ത്ഥിക്കാം..
രചന: ബൈജു സുല്‍ത്താന്‍ at 11:47 PM 3 comments: Links to this post
Newer Posts Older Posts Home
Subscribe to: Posts (Atom)
വാര്‍ത്തകള്‍ ചുരുക്കത്തില്‍ October (1) April (1) March (1) November (1) August (2) June (1) May (3) April (2) March (3)
Awesome Inc. theme. Powered by Blogger.